વાસનાનો ઝંઝાવાત સર્જાયો છે. તેની અડફેટેથી કોણ બચે ? સંસ્કાર, મર્યાદા, લજ્જા, ચારિત્ર્ય, સંયમ વગેરેનો સ્ટોક યા તો ખલ્લાસ થઇ ગયો યા તો આઉટ ઓફ ડેટ થઇ ગયો. ફાસ્ટ ફુડની જેમ દરેકને ઓન-ધ-સ્પોટ બધ્ધું જ પામી લેવું છે. બળાત્કારોની ઘટના વધવાના ખરા કારણો આ છે. એકલદોકલ કિસ્સામાં કોઇને ફાંસી આપવા માત્રથી આ સડો નાબૂદ થાય તેમ માનવું વધુ પડતું છે. તેનો અર્થ અપરાધીને જતા કરવા એવું કહેવાનો કદાપિ નથી પરંતુ જાતિય દૂરાચારના રોગને નાબૂદ કરવા દરેકે સામૂહિક પ્રયાસ કરવાની જરૂર છે. બળાત્કારની જધન્ય ઘટના પર રાજકિય ભાખરી શેકવા રેલા-રેલી કાઢનારાઓએ તરૂણો-યુવાનોને સંયમમાં રહેવાની શીખ આપતી ‘કૂચ’ પણ કાઢતી રહેવી જોઇએ. મનોવિકાર નાબૂદ કરે એ કોઇ કાયદાની તાકાત નથી. કાયદાની પરીભાષામાં અપરાધ એ ગણાય જે પૂર્વઆયોજિત, અમૂક ચોક્કસ પ્રકારની વ્યકિત કે ગેંગ દ્વારા કેવળ વૃતિગત કરવામાં આવે. આવા કિસ્સા અટકાવવામાં નિષ્ફળ જાય તો કાયદો-વ્યવસ્થા પડી ભાંગ્યા ગણાય પરંતુ ખાટી આંબલી જોઇને મોંમાંથી લાળ વછુટતી નાથવી એ કાયદાથી ઉપરની સંસ્કારની અને સ્વયં શિસ્તની વાત છે. લગભગ અઢીસો વર્ષ પૂર્વે ભગવાન સહજાનંદ સ્વામીએ શિક્ષાપત્રીમાં લખ્યુું કે બાપ અને દીકરી કે મા અને પુત્ર એ પણ એકાંતમાં ન રહેવું. તેનો અર્થ કે એકાંત સ્વયં એક ભયંકર બૂરાઇ છે. આજનાં યૂગમાં એકાંતનું સ્થાન ‘ઉઘાડા-પન’એ લીધું છે. હવે કશું ઢાંક્યુઢૂબ્યું રહ્યું નથી. સંભોગ જે ક્યારેક સાધના જેવી અંગત બાબત હતી હવે જાહેર ચર્ચાનો વિષય છે. આ સંજોગોમાં ગમ્મે તેવો કાયદો ટૂકો પડવાનો. સંતાનોને સંયમમાં રહેતા શીખવવાનો સામૂહિક પ્રયાસ જ તેનો ખરો ઉકેલ છે. જે વાત સમજણથી ઉકેલાય તે ડરથી ઉકેલાવાની નથી. સરકારી તંત્ર પર નિષ્ફળતાનાં આક્ષેપ કરવાથી સમાજની બૂરાઇઓ નાબૂદ કરવામાં સફળ થવાશે નહીં. કેમકે જે કંઇ ભોગવવાનું છે તે આપણે છે. સરકાર તો આવે ને જાય. ઇજ્જત પાછી મળે ખરી? જૂની કાઠિયાવાડી લોકવાર્તાની ભાષામાં કહીએ તો રા’રાખીને વાત કરવામાં જ સાર છે. કાયદો, બાયદો કંઇ ‘હાહ’ ઘાલી દેવાનો નથી! ગુજરાતનાં સુરતથી લઇ ઉ.પ્ર.ના ઉન્નાવ અને કાશ્મીરના કઠુઆની બળાત્કારની ઘટનાઓએ દેશભરમાં ઉહાપોહ સર્જ્યો છે. જો કે ઉકેલ ‘ભીતર’ પડ્યો છે અને લોકો કાયદાના ભરોસે બેઠા છે! એક બળાત્કારીને ફાંસી આપવી એ બીજા બળાત્કારી પેદા નહીં થાય તેની ગેરંટી આપતી નથી. ઇન્ટરનેટનું "ઉઘાડુ આકાશ અને તામસી ખોરાકે દાટ વાળ્યો. અધ્યાત્મ અને સંસ્કારનાં તળ ખૂટયાં. કયાંથી મેળ પડે? કદી છે અશ્રુ આંખોમાં, કદી છે બળતરા દિલમાં, જીવન એકકોર જ્યોતિ છે તો બીજીકોર જવાલા છે,